Ena yabaki oqo e a vakayacori tale kina na taubale lako ni cola koruse ni Ekelesia Tabu na Katolika ni Wasewase i Loma kei na Tokalau. Ena siga Moniti Maji 19, a mai kerei na nodra veivakalougatataki na Turaga Arekapikapo ka mai caka talega na i tatau e na vukudra na i tabagone cola kuruse e 15 na Parisi era veitalai mai, ka rauta e 100 na i tabagone, wili kina o ratou na dauniveiqaravi, era a vakaitavi e na taubale lako e na loma ni macawa tabu.
Ena Maji 31, rauta toka na 6 na kaloko na mataka lailai, ea mai vakacabori na i soro tabu ni Misa ni bera ni mua na taubale lako mai na Parisi i Maria Tubuimakulata, Lami me laki yaco sara yani ki na Ashram e Namata, Nadi.
Dina ni draki ca na vanua ka levu na veivakatovolei e gaunisala, sega ni vakayalo lailaitaki ira na i tabagone, kei na dei ni nodra vakabauta ni na liutaki ira na Kalou dauloloma, na i taukei ni kauveilatai. E tadola kece na mata ni katuba ka dredre se buwawa tu, ena i lakolako oqo.
Ena neimami yaco yani ki Lobau, keimami a vakasalataki mai vei iratou na tabana ni DISMAC ena vuku ni draki ca e tara tiko na noda vanua. Ia, era yalo bolebole na gone me laki vakacavari na i lakolako oqo ki na vanua sa lokuci tu. Dina ni tau na uca, ia e rurugu tu ga na draki ka sega soti ni ra vakila na katakata ni matanisiga. Ni keimami sa yacova yani na dela ni wavu mai Navua, sa vakaraitaki tu mai na veitokaitua se na veidelana, na rarama kei na veivakatakilakila ni draki vinaka. Na veivakani, na veivakacegui, na loloma vuabale sovaraki vei keimami mai vei ira na veimata lotu, na vanua ni cakacaka, na veikoronilotu, na veivuvale sa veivakurabuitaki dina na lagilagi. Keimami vakila ni salavata tu kei keimami na loloma bibi ni turaga ka vakaraitaki matavotu ena liga loloma kara dodo liga mai. Ena vuku ni leqa ni rua na vanua e dodonu me keimami laki vakaicili kina, oya na koronilotu i Sanito Petero Maria Sanele mai Korolevu vaka kina na koro o Semo.
Keimami bolei kina me keimami taubaletaka veitaravi e rua na gaunisala balavu mai Votua ki Sigatoka ka vaka talega kina mai Sigatoka me yaco yani ki Lomawai. Na oca kei na wawale ni yago e sega ni vakayalolailaitaka na nodra i gu na i tabagone. E dua na tiki ni lakolako oqo e mosimosi ka tatara dina e na neimami bula sa i koya na nodrau veivukei se na nodrau veicolati na veiganeni mai na Parisi o Sanito Visesio Paulo mai Nausori, o Sirilo (William) kei Maria (Vivian) Naduva, ena gaunisala i Lomawai.
Ena i matai ni gauna ena i tukutuku ni taubale lako ni cola koruse, ea mai vakaitavi na valeniwalesi na Viti FM, ena kena kaburaki na veika kece keimami lako curuma tiko me tekivu mai Lami ka yaco sara ki na Ashram. Na vakavinavinaka cecekia vua na manidia ni Viti FM, kei kemuni kece na i vakalesilesi, taumada vei Pio Ratuwaqa ena nomuni mai muri keimami lako ena loma ni macawa tabu.
Na vakavinavinaka vuabale vei kemuni kece sara na turaga ni vanua kei na veimata lotu e na veikorokoro kece sara keimami a laki cegu yani kina.
Vinaka vakalevu na nomuni solia na nomuni gauna kei na nomuni i yau ena nodra vukei na gone e gaunisala. Vakavinavinaka talega vei kemuni na veivuvale yadudua kei kemuni kece sara na Matua Tabu ena kena cabo tiko na i soro tabu ni Misa, na veiqaravi kei na veimasulaki ka keimami vakayaloqaqataki tiko kina e gaunisala. E dua na i tatau bibi vei kemuni kece sara na vakaitavi ena taubale lako ni cola koruse 2012, moni maroroya na veika talei o ni sa vulica ka laki bulataka vakaidina e na vanua ka kacivi kemuni kina na Kalou, taumada ena nomuni dui Parisi. Sa laki biu toka na kauveilatai kina Ashram mai Nadi, ia na kauveilatai levu sai koya na noda vakarorogo, yalomalumalumu, vosota vakadede, veilomani, veirokovi, veivukei, veidokai vakatamata ka meda raici Karisito vei ira na vei tamata kece.
Vei kemuni na tubutubu lomani, mera ciqomi tiko na gone ena nodra malumalumu se na nodra lecaika ena vuqa na gauna era dau bale kina. E sega ni dua na gone e sucu mai me Agilosi, eda cala taucoko, ia me dau tau ga na vosa matau kei na loloma dina me vaka a rogo mai na kauveilatai, I Tamaqu, ni kakua ni cudruvi ira, nira sega ni kila na ka era cakava tiko. Vakanuinui vinaka nida na taqomaka tiko na noda bula vakayalo kei na noda bula vakayago, me vakalagilagi tiko ga kina na Kalou. Me noda vata na veivakalougatataki ni noda Turaga ko Jisu Karisito, o koya ka vakarusa na butobuto ka sa tucake tale mai na mate, ka tiko vata kei keda ena gauna taucoko ka lomani keda ena loloma tawa yalani.
O Kristina Foliaki e dua vei ratou ka lewena na komiti ni tabagone ni Katolika e Viti ena Wasewase e Loma kei na Tokalau.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn